ORDE do 4 de xuño de 2009 pola que se modifican as bases reguladoras da Orde do 17 de decembro pola que se establecen as bases reguladoras das axudas para a mellora da eficacia e sustentabilidade das explotacións agrarias e para a incorporación de novos activos agrarios, e se convocan para o ano 2009.
CONSELLERÍA DO MEDIO RURAL — III. OUTRAS DISPOSICIÓNS — 10/06/2009

A Consellería do Medio Rural publicou o 23 de decembro de 2008 a Orde do 17 de decembro pola que se establecen as bases reguladoras das axudas para a mellora da eficacia e sustentabilidade das explotacións agrarias e para a incorporación de novos activos agrarios, e se convocan para o ano 2009. Estas axudas convocáronse amparadas no disposto no Regulamento 1698/2005, do 20 de setembro, relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader), e no Regulamento 1974/2006 da Comisión, do 15 de decembro, polo que se establecen disposicións de aplicación do anterior, cuxo artigo 56 establece a posibilidade de aboar anticipos aos beneficiarios das medidas de investimento e, ademais, nas bases reguladoras desa orde non cabe esa facultade, polo que se fai necesario modificar esas bases reguladoras para reflectir esa posibilidade de aboar anticipos das axudas.
De conformidade co previsto no artigo 30.1º.3 do Estatuto de autonomía de Galicia e no uso das facultades que confiren os artigos 7 e 14 da Lei 9/2007, do 13 de xuño, de subvencións de Galicia, e de acordo co disposto na Lei 1/1983, do 22 de febreiro, de normas reguladoras da Xunta e da súa presidencia e demais normativa concorrente,
DISPOÑO:
Artigo único.-Modificación da Orde do 17 de decembro de 2008, pola que se establecen as bases reguladoras das axudas para a mellora da eficacia e sustentabilidade das explotacións agrarias e para a incorporación de novos activos agrarios, e se convocan para o ano 2009 (DOG nº 248, do 23 de decembro de 2008).
A Orde do 17 de decembro de 2008 pola que se establecen as bases reguladoras das axudas para a mellora da eficacia e sustentabilidade das explotacións agrarias e para a incorporación de novos activos agrarios, e se convocan para o ano 2009, modifícase nos seguintes termos:
Un.-Engádeselle o número 11 ao artigo 20, que queda redactado como segue:
«a) Os beneficiarios das axudas establecidas na sección 1ª.1 e 2 (plans de mellora e primeira instalación de agricultores/as mozos/as, respectivamente) poderán solicitar o aboamento dun anticipo, o cal non poderá superar o 50% da axuda aprobada.
b) Así mesmo, e consonte o referido artigo 56 do Regulamento (CE) 1974/2006, a súa liquidación deberá supeditarse á constitución dunha garantía bancaria ou dunha garantía equivalente que corresponda ao 110% do importe anticipado, e a garantía liberarase cando a Dirección Xeral de Produción Agropecuaria comprobe que o importe dos gastos reais derivados do investimento supera o importe do anticipo.
Dous.-Engádeselle o número 3 ao artigo 24, que queda redactado como segue:
a) Cando se concedese un anticipo de acordo co sinalado no artigo 20.11.a) e, unha vez certificados os investimentos, consonte o artigo 20, se a axuda definitiva a que ten dereito resultara inferior ao importe do anticipo, o beneficiario reembolsará a diferenza entre o anticipo percibido e a axuda que lle corresponde, máis os xuros legais contados desde o momento do pagamento do anticipo, salvo que concorra algunha das causas de forza maior sinaladas no número 2.
b) Se o beneficario percibise un anticipo e non executase os investimentos no prazo máximo previsto nos artigos 8 e 15, deberá reintegrar todo o anticipo máis os xuros legais contados desde a data do pagamento, salvo que concorra algunha das causas de forza maior sinaladas no número 2.
Disposicións adicionais
Primeira.-Facúltase o director xeral de Produción Agropecuaria para ditar cantas disposicións complementarias considere oportunas para a aplicación e execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 4 de xuño de 2009.
Samuel Jesús Juárez Casado
Conselleiro do Medio Rural